Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Љ. Ѓ. од Скопје, поднесена против Општина Охрид, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 22.07.2022 година го донесе следното

**Р Е Ш Е Н И Е**

1. Жалбата изјавена од Љ. Ѓ. од Скопје, поднесена против Општина Охрид, заведена во архивата на Агенцијата под бр. 08-189 од 08.07.2022 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

На 16.06.2022 година, Љ. Ѓ. од Скопје поднела Барање за пристап до информации од јавен карактер до Општина Охрид, со кое побарала по е-маил да и достави електронски запис од следната информација:

„Да ми се достави копија од Записник од технички прием на објектот, заведен под ваш архивски број УП1-10-11511 од 15.12.2012 година за објект на улица „Јордан Мијалков“ бб во Охрид од инвеститор Никола Чекреџиоски, Ѓорѓи Чекреџиоски и Бугстоун Делогожди Струга.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-189 од 08.07.2022 година.

Со електронски допис бр. 08-189 од 08.07.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 13.07.2022 година до Агенцијата по електронски пат достави Одговор на жалба бр.уп.03-493 од 13.07.2022 година, заведен во Агенцијата под бр.08-189, во кое е наведено дека: „Постапувајќи по барањето за слободен пристап до информаци од јавен карактер на барателот, се побара одговор од координаторот за еднакви можности кој со допис број 20-8601/4 од 28.06.2022 година достави одговор, како и бараните списи. По овој одговор се изготви решение Уп бр 03-493 од 06.07.2022г кое е доставено до барателот преку пошта на ден 17.07.2022г....“

Барателот на информации на 15.07.2022 година до Агенцијата достави емаил на кој наведува дека: „не сум задоволна од одговорот. Не ми се дозволува увид во документацијата..“ Во прилог го достави Решението бр.уп.03-493 од 06.07.2022 година со кое се уважува барањето, а во кое се наведува дека: „...се побара одговор од координаторот за еднакви можности кој со допис број 20-8601/4 од 28.06.2022 година достави одговор кој е составен дел на ова решение.“, и Известувањето бр.20-8601/4 од 28.06.2022 година во кое е наведено дека: „..Ве известуваме дека не може да се постапи по барањето за достава на копија од Записник од Технички прием бидејќи тоа не е документ што го изготвува и издава општината. Записникот го изготвува надворешен овластен надзорен инжинер кој има соодветно овластување-лиценца за вршење на предметната дејност, а истиот е составен дел на потребната документација...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот, правилно го спровел Законот за слободен пристап до информации од јавен карактер, со тоа што Имателот на информации не располага со бараната информација ниту ја создала како таква, па поради тоа и донело правилно и врз закон основано Решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

|  |  |
| --- | --- |
|  | **Директор,**  **Пламенка Бојчева** |